**Σχέδιο ψηφίσματος για υιοθέτηση του Ψηφίσματος A/RES/76/300 της Γενικής Συνέλευσης του Οργανισμού Ηνωμένων Εθνών αναφορικά με το ανθρώπινο δικαίωμα σε ένα καθαρό, υγιές και βιώσιμο περιβάλλον**

***Η Βουλή των Αντιπροσώπων της Κυπριακής Δημοκρατίας,***

*Υπενθυμίζοντας* τα σχετικά ψηφίσματά της, της 11ης Δεκεμβρίου 2008, της 5ης Νοεμβρίου 2009, της 18ης Φεβρουαρίου 2010, της 25ης Νοεμβρίου 2010, της 1ης Δεκεμβρίου 2011, της 27ης Σεπτεμβρίου 2019 και της 8ης Δεκεμβρίου 2023,

*Καθοδηγούμενη* από τους σκοπούς και τις αρχές του Καταστατικού Χάρτη των Ηνωμένων Εθνών,

*Υπενθυμίζοντας* ότι, όλα τα ανθρώπινα δικαιώματα είναι καθολικά, αδιαίρετα και αλληλένδετα,

*Έχοντας υπόψη* την Οικουμενική Διακήρυξη για τα Ανθρώπινα Δικαιώματα, τη Διακήρυξη και το Πρόγραμμα Δράσης της Βιέννης, τη Διακήρυξη για το Δικαίωμα στην Ανάπτυξη, τη Διακήρυξη της Στοκχόλμης, τη Διακήρυξη του Ρίο και τις σχετικές διεθνείς συνθήκες για τα ανθρώπινα δικαιώματα,

 *Καθοδηγούμενη* από τη Διακήρυξη του Ρέικιαβικ του Συμβουλίου της Ευρώπης, η οποία αναλύει τις διασυνδέσεις μεταξύ των ανθρώπινων δικαιωμάτων και του περιβάλλοντος και αναγνωρίζει ότι ένα καθαρό, υγιές και βιώσιμο περιβάλλον είναι αναπόσπαστο μέρος της πλήρους απόλαυσης των ανθρώπινων δικαιωμάτων από τις σημερινές και τις μελλοντικές γενιές,

*Λαμβάνοντας υπόψη* ότι, κατά τη νομολογία του Ευρωπαϊκού Δικαστηρίου των Δικαιωμάτων του Ανθρώπου, τα κράτη έχουν θετικές υποχρεώσεις οι οποίες συνδέονται με τα άρθρα της Ευρωπαϊκής Σύμβασης Δικαιωμάτων του Ανθρώπου, όπως το άρθρο 2 (δικαίωμα στη ζωή),

*Επαναβεβαιώνοντας* το Ψήφισμα 70/1 της Γενικής Συνέλευσης του Οργανισμού Ηνωμένων Εθνών για την πλήρη εφαρμογή της Ατζέντας 2030, το οποίο διασφαλίζει ότι κανείς δεν μένει πίσω («leave no one behind»),

*Υπενθυμίζοντας* τις υποχρεώσεις και δεσμεύσεις της Κυπριακής Δημοκρατίας στο πλαίσιο των πολυμερών περιβαλλοντικών συμφωνιών,

*Υπενθυμίζοντας* το Ψήφισμα 48/13 του Συμβουλίου Ανθρωπίνων Δικαιωμάτων της 8ης Οκτωβρίου 2021, το οποίο τιτλοφορείται «Το ανθρώπινο δικαίωμα σε ένα καθαρό, υγιές και βιώσιμο περιβάλλον» και όλα τα σχετικά ψηφίσματά του για τα ανθρώπινα δικαιώματα και το περιβάλλον, περιλαμβανομένων των Ψηφισμάτων 44/7 της 16ης Ιουλίου 2020, 45/17 της 6ης Οκτωβρίου 2020, 45/30 της 7ης Οκτωβρίου 2020 και 46/7 της 23ης Μαρτίου 2021, καθώς και τα σχετικά ψηφίσματα της Γενικής Συνέλευσης του Οργανισμού Ηνωμένων Εθνών,

*Αναγνωρίζοντας* ότι, η βιώσιμη ανάπτυξη στις τρεις διαστάσεις της, κοινωνική, οικονομική και περιβαλλοντική, συμβάλλει και προάγει την ανθρώπινη ευημερία και την απόλαυση των ανθρώπινων δικαιωμάτων για τις σημερινές και μελλοντικές γενιές,

*Αναγνωρίζοντας* *περαιτέρω* ότι, ο αντίκτυπος της κλιματικής κρίσης, η μη βιώσιμη διαχείριση και χρήση των φυσικών πόρων, η ρύπανση του αέρα, του εδάφους και του νερού, η μη ορθή διαχείριση των χημικών ουσιών και των αποβλήτων, η συνεπαγόμενη απώλεια βιοποικιλότητας και η μείωση των υπηρεσιών που παρέχουν τα οικοσυστήματα παρεμβαίνουν στην απόλαυση ενός καθαρού, υγιούς και βιώσιμου περιβάλλοντος,

*Υπογραμμίζοντας* ότι, ενώ οι επιπτώσεις της κλιματικής κρίσης στα ανθρώπινα δικαιώματα γίνονται αισθητές σε όλο τον κόσμο και κατ’ επέκταση στην Κύπρο, οι συνέπειες γίνονται πιο έντονα αισθητές από άτομα που ανήκουν ήδη σε ευάλωτες ομάδες, περιλαμβανομένων των παιδιών, των ηλικιωμένων και των ατόμων με αναπηρίες,

*Αναγνωρίζοντας* τη σημασία της πλήρους, ισότιμης και ουσιαστικής συμμετοχής των γυναικών και των κοριτσιών, καθώς και τον ρόλο που διαδραματίζουν ως διαχειρίστριες, ηγέτιδες και φορείς αλλαγής για τη διαφύλαξη του περιβάλλοντος,

*Αναγνωρίζοντας* *περαιτέρω* ότι, η περιβαλλοντική υποβάθμιση, η απώλεια της βιοποικιλότητας, η ερημοποίηση και η μη βιώσιμη ανάπτυξη συνιστούν παράγοντες που επηρεάζουν την αποτελεσματική απόλαυση των ανθρώπινων δικαιωμάτων,

*Αναγνωρίζοντας έτι περαιτέρω* ότι, η ενάσκηση των ανθρώπινων δικαιωμάτων, περιλαμβανομένων των δικαιωμάτων πρόσβασης σε πληροφορίες, αποτελεσματικής συμμετοχής στη διεξαγωγή δημόσιων διαβουλεύσεων και αποτελεσματικής προσφυγής είναι ζωτικής σημασίας για την διασφάλιση ενός καθαρού, υγιούς και βιώσιμου περιβάλλοντος,

*Σημειώνοντας* ότι, η συντριπτική πλειονότητα των κρατών έχουν αναγνωρίσει κάποια μορφή του δικαιώματος σε ένα καθαρό, υγιές και βιώσιμο περιβάλλον μέσω διεθνών συμφωνιών, των εθνικών τους συνταγμάτων, των νόμων ή των πολιτικών τους,

*Αναγνωρίζοντας* ότι, οι ένοπλες συγκρούσεις, οι πόλεμοι και η στρατιωτική επιθετικότητα καταστρέφουν ανθρώπινες ζωές και αφήνουν βαθιά σημάδια στον ανθρώπινο ζωτικό χώρο, οι περιβαλλοντικές ζημιές που προκύπτουν μπορεί να είναι πολύπλευρες, σοβαρές, μακροχρόνιες και ως επί το πλείστον μη αναστρέψιμες και δεν καταστρέφουν μόνο τους φυσικούς οικοτόπους και τα οικοσυστήματα, αλλά μπορεί επίσης να επηρεάσουν την ανθρώπινη υγεία ευρύτερα από την περιοχή της σύγκρουσης και πολύ μετά τη λήξη της, υπονομεύοντας έτσι τα ανθρώπινα δικαιώματα στη ζωή και σε ένα υγιές περιβάλλον,

***Ψηφίζει ως ακολούθως*:**

1. *Αναγνωρίζει* το δικαίωμα σε ένα καθαρό, υγιές και βιώσιμο περιβάλλον ως ανθρώπινο δικαίωμα, επισημαίνοντας ότι το δικαίωμα σε ένα καθαρό, υγιές και βιώσιμο περιβάλλον σχετίζεται με άλλα δικαιώματα και το ισχύον διεθνές δίκαιο,
2. *Επιβεβαιώνει* ότι η προώθηση του ανθρώπινου δικαιώματος σε ένα καθαρό, υγιές και βιώσιμο περιβάλλον απαιτεί την πλήρη εφαρμογή των πολυμερών περιβαλλοντικών συμφωνιών, βάσει των αρχών του διεθνούς περιβαλλοντικού δικαίου,
3. *Καλεί* την κυβέρνηση και τα κοινοβουλευτικά κόμματα να αναλάβουν δράσεις που να προάγουν ένα καθαρό, υγιές και βιώσιμο περιβάλλον, έχοντας κατά νουν τον σεβασμό στα ανθρώπινα δικαιώματα χωρίς εξαιρέσεις και διακρίσεις,
4. *Καλεί* την εκτελεστική εξουσία και τα κοινοβουλευτικά κόμματα να υιοθετήσουν πολιτικές για την ενίσχυση της διεθνούς συνεργασίας και της ανάπτυξης ικανοτήτων και να μοιράζονται καλές πρακτικές, προκειμένου να αναβαθμιστούν οι προσπάθειες για τη διασφάλιση ενός καθαρού, υγιούς και βιώσιμου περιβάλλοντος,
5. *Καλεί* την κυβέρνηση και τις τοπικές αρχές να επιταχύνουν την εφαρμογή της Στρατηγικής και του Σχεδίου Δράσης για τη Βιοποικιλότητα στην Κύπρο,
6. *Καλεί* από την κυβέρνηση να καθορίσει ειδική στρατηγική προστασίας και στήριξης στο πλαίσιο της διαχείρισης κρίσεων από φυσικές καταστροφές,
7. *Καλεί* από την κυβέρνηση να ενισχύσει τη στήριξη των οργανώσεων της κοινωνίας των πολιτών που εργάζονται για την προστασία του περιβάλλοντος και της βιοποικιλότητας,
8. *Τονίζει* τη σημασία της ευθύνης σε περίπτωση παραβίασης της νομοθεσίας ή πρόκλησης ζημιάς στο περιβάλλον,
9. *Καλεί* τις αρμόδιες διωκτικές αρχές να εφαρμόζουν με αυστηρότητα τις νομοθεσίες που προστατεύουν το περιβάλλον και κατ’ επέκταση την ποιότητα ζωής,
10. *Εκφράζει* τη βαθιά της ανησυχία για τη στοχοποίηση των υπερασπιστών και ακτιβιστών του περιβάλλοντος, καθώς και για τη μη δυνατότητα πρόσβασης σε πληροφορίες, αποτελεσματικής συμμετοχής στη διεξαγωγή δημόσιων διαβουλεύσεων και αποτελεσματικής προσφυγής στη δικαιοσύνη,
11. *Επαναλαμβάνει* ότι η Κυπριακή Δημοκρατία οφείλει να προχωρήσει άμεσα στην ετοιμασία όλων των σχεδίων διαχείρισης των περιοχών «Natura 2000», στη θέσπιση των αναγκαίων μέτρων διατήρησης και στη λήψη δραστικότατων μέτρων για την άρση των παραβιάσεων,
12. *Καλεί* τα πολιτικά κόμματα να στηρίξουν την πρόταση νόμου που έχει κατατεθεί για αναθεώρηση του Συντάγματος της Κυπριακής Δημοκρατίας, ώστε να διασφαλιστεί συνταγματικά το δικαίωμα όλων, περιλαμβανομένων και των επόμενων γενεών, σε ένα υγιές και οικολογικά βιώσιμο περιβάλλον.

23 Απριλίου 2024

ΕΣ/ΠΧ΄Ν